Aarto ŉ ‘resep vir groter bloedvergieting, chaos op paaie’Fikile Mbalula, minister van vervoer. (Foto: GCIS) Die VF Plus meen die Wysigingswetsontwerp op die Administratiewe Beregting van Padverkeersmisdrywe (Aarto) sal allermins wetteloosheid op die land se paaie teëwerk. Die VF Plus se reaksie kom nadat Fikile Mbalula, minister van vervoer, Sondag gesê het die landwye uitrol van die stelsel sal tot gevolg hê dat die bloedbad op die land se paaie voldoende aandag kry. “Ons begrawe te veel mense as gevolg van padongelukke. In 2018 het 12 921 mense die lewe verloor in botsings op die land se paaie,” het Mbalula gesê. Pres. Cyril Ramaphosa het die wet bekragtig, maar dit is nog nie duidelik wanneer dit van krag sal word nie. ŉ Strafpuntstelsel word ingevolge die wet ingestel en kan daartoe lei dat gereelde oortreders se rybewyse opgeskort word. Adv. Anton Alberts, die VF Plus se nasionale voorsitter, is egter van mening dat Aarto ŉ resep vir selfs groter chaos en bloedvergieting is. “Aarto het reeds heeltemal gefaal in Gauteng en dié stelsel beweeg weg van sy doelwit om paaie beter te polisieer om dit veiliger te maak. “Dit het beweeg van ŉ strafregtelike stelsel na ŉ administratiewe stelsel en selfs hier faal dit weens onder meer personeeltekorte by die padverkeers-oortredingsagentskap (PVOA). Daar is ook nie howe geskep om Aarto-sake te bereg nie.” Adv. Anton Alberts, die VF Plus se voorsitter. Alberts meen die probleem met Aarto is dat dit ŉ komplekse stelsel is vir ŉ land wat nie in staat en gereed is om dit te implementeer nie. “Die feit dat motorbestuurders weens ŉ puntestelsel hul lisensies kan verbeur, skep ook ŉ teelaarde vir korrupsie. Bestuurders sal desperaat wees om hul lisensies te behou en dit sal die moontlikheid van grootskaalse omkopery verhoog, veral met die uitreiking van boetekaartjies wat ŉ persoon se punte kan beïnvloed.” Die VF Plus sê hy kan nie insien hoe enige stadsraad die stelsel suksesvol kan implementeer nie. “Indien die Gautengse metropole van Johannesburg en Pretoria dit nie suksesvol kon toepas nie, is dit ondenkbaar dat dit elders sal werk. “Die netto-effek indien dit landwyd toegepas word, sal verhoogde korrupsie wees en paaie gaan veel gevaarliker word. Motoriste sal gou agterkom Aarto stel nie ware aanspreeklikheid daar om padreëls te gehoorsaam nie en dit sal die slagting op die land se paaie vergroot. “Die ANC sal hierdie bloed op sy hande hê en sal nie kan sê die VF Plus het hom nie gewaarsku teen die gevare daaraan verbonde om die stelsel landwyd in werking te stel nie.” Die Organisasie vir Belastingmisbruik (Outa) het reeds vroeër aangedui dat hy beplan om Aarto teen te staan. “Die fokus moet op padveiligheid wees, nie ŉ administratief ingewikkelde stelsel wat ten doel het om geld in te samel nie,” het Rudie Heyneke, portefeuljebestuurder oor vervoer by Outa, gesê. “Ons het oplossings oor padveiligheid nodig, maar hierdie is nie een daarvan nie. Ons wil ŉ wet sien wat werk.”